**PROJEKTS**



LATVIJAS REPUBLIKA

**DOBELES NOVADA DOME**

Brīvības iela 17, Dobele, Dobeles novads, LV-3701

Tālr. 63707269, 63700137, 63720940, e-pasts dome@dobele.lv

APSTIPRINĀTI

ar Dobeles novada domes

2020. gada 27. februāra lēmumu Nr.\_\_\_/3

(protokols Nr. 3)

**2020. gada 27. februārī saistošie noteikumi Nr. 4**

**Dobeles novada sabiedriskās kārtības noteikumi**

Izdoti saskaņā ar likuma „Par pašvaldībām”

43. panta pirmās daļas 4. punktu

**I. Vispārīgie jautājumi**

1. Saistošie noteikumi (turpmāk – noteikumi) nosaka sabiedriskās kārtības prasības un atbildību par to neievērošanu Dobeles novada administratīvajā teritorijā (turpmāk - Dobeles novads).
2. Noteikumu mērķis ir veicināt sabiedriskas kārtības ievērošanu un atturēt personas no pārkāpumu izdarīšanas, kā arī aizsargāt sabiedrības tiesiskās intereses.
3. Noteikumos lietotie termini:

Izklaides vieta – kafejnīca, bārs, restorāns, klubs, spēļu zāle, deju zāle, diskotēka, brīvdabas izklaides vieta un citas vietas, kurās tiek piedāvāti izklaides pasākumi.

Sabiedriska vieta – ceļi (jebkura satiksmei izbūvēta teritorija, kas sastāv no braucamās daļas, ietves, nomales, sadalošās joslas, saliņas), laukumi, dzelzceļa stacijas, autoostas zāles un gaiteņi, sabiedriskā transporta pieturvietas, kā arī parki, skvēri, dzīvojamo ēku koplietošanas telpas, daudzdzīvokļu namu pagalmi, valsts un pašvaldības iestāžu teritorijas, stāvlaukumi un citas speciāli iekārtotas un publiski pieejamas brīvdabas atpūtas vietas, kā arī neapbūvētas vai citādi neiekārtotas valsts vai pašvaldības zemes un ēkas.

Zaļā zona – pašvaldības teritorijā esošie zālieni un apstādījumi.

4. Noteikumi ir saistoši visām fiziskajām un juridiskajām personām Dobeles novadā.

5. Administratīvā pārkāpuma procesu uzsāk un procesuālās darbības līdz administratīvā pārkāpuma lietas izskatīšanai veic Dobeles novada pašvaldības policija. Administratīvā pārkāpuma lietu izskata pašvaldības administratīvā komisija.

**II. Administratīvā atbildība**

6. Par sabiedrisko vietu piegružošanu ar sīkiem sadzīves atkritumiem – piemēro brīdinājumu vai naudas sodu līdz astoņām naudas soda vienībām.

7. Par pirotehniska izstrādājuma, kas satur degošu vai eksplozīvu maisījumu un ir paredzēts dūmu, skaņas vai gaismas efekta radīšanai, signalizācijai vai svētku uguņošanai, lietošanu ļaunprātīgos nolūkos – piemēro naudas sodu līdz divdesmit naudas soda vienībām.

8. Par namu ieeju un/vai vārtu vai ceļa aizsprostošanu ar novietotu transportlīdzekli vai citiem priekšmetiem, liedzot piekļūšanu tam – piemēro naudas sodu līdz astoņām naudas soda vienībām.

9. Par transportlīdzekļa novietošanu zaļajā zonā – piemēro brīdinājumu vai naudas sodu līdz divdesmit naudas soda vienībām.

10. Par transportlīdzekļa, kuram liegts piedalīties ceļu satiksmē, novietošanu un turēšanu sabiedriskās vietās ilgāk par 48 stundām – piemēro brīdinājumu vai naudas sodu līdz divdesmit naudas soda vienībām.

11. Par atrašanos sabiedriskās vietās un sabiedriskajā transportā (izņemot pašvaldības atļautajos pasākumos un vietās, kurās alkoholiskie dzērieni tiek pārdoti lietošanai uz vietas) ar atvērtu alus vai cita alkoholiskā dzēriena iepakojumu – piemēro naudas sodu līdz divdesmit naudas soda vienībām.

12. Par bērnu rotaļāšanos uz ceļa vai būvobjektos – piemēro brīdinājumu vai naudas sodu līdz divdesmit naudas soda vienībām.

13. Par ceļu satiksmes dalībnieku kustības traucēšanu vizinoties ar skrituļslidām, skrituļdēļiem un skrejriteņiem – piemēro naudas sodu līdz divdesmit naudas soda vienībām.

14. Par sēdēšanu sabiedriskās vietās uz atpūtas soliņu atzveltnēm vai stāvēšanu uz tiem – piemēro brīdinājumu vai naudas sodu līdz divdesmit naudas soda vienībām.

15. Par fizioloģisko vajadzību kārtošanu sabiedriskās vietās – piemēro naudas sodu līdz divdesmit naudas soda vienībām.

16. Par ugunskuru kurināšanu sabiedriskās vietās – piemēro brīdinājumu vai naudas sodu līdz divdesmit naudas soda vienībām.

17. Par nepilngadīgu personu vecumā līdz 16 gadiem atrašanos sabiedriskās vietās bez vecāku vai personu, kuras viņus aizstāj, klātbūtnes laikā no plkst. 22:00 līdz plkst. 6:00 - piemēro brīdinājumu vai naudas sodu līdz divdesmit naudas soda vienībām nepilngadīgā vecākiem vai personām, kas viņus aizstāj.

18. Par nepilngadīgu personu bez vecāku vai personu, kuras viņus aizstāj, klātbūtnes atrašanos izklaides vietās vai pasākumos, kur tiek tirgoti tabakas izstrādājumi vai alkoholiskie dzērieni (t.sk. alus), azartspēļu organizēšanas vietās vai digitālo pakalpojumu sniegšanas vietās, laikā no plkst. 22:00 līdz plkst. 6:00 – piemēro naudas sodu fiziskajām personām līdz četrdesmit naudas soda vienībām, juridiskajām personām līdz simt piecdesmit naudas soda vienībām (naudas sodu uzliek pasākuma organizatoram, atbildīgajai amatpersonai vai izklaides vietas īpašniekam).

19. Par uzmākšanos sabiedriskās vietās apkārtējiem ar ubagošanu, zīlēšanu un buršanu – piemēro naudas sodu līdz astoņām soda vienībām.

20. Par sabiedrisko apstādījumu bojāšanu un/vai ziedu plūkšanu tajos – piemēro brīdinājumu vai uzliek naudas sodu līdz divdesmit naudas soda vienībām.

21. Par necieņas izrādīšanu Dobeles novada pašvaldības simbolikai – piemēro brīdinājumu vai uzliek naudas sodu līdz trīsdesmit naudas soda vienībām.

**III. Noslēguma jautājumi**

22. Saistošie noteikumi stājas spēkā vienlaikus ar [Administratīvās atbildības likumu](https://likumi.lv/ta/id/303007-administrativas-atbildibas-likums).

23. Ar saistošo noteikumu spēkā stāšanos spēku zaudē Dobeles novada pašvaldības 2010. gada 27. maija saistošie noteikumi Nr. 17 “Dobeles novada sabiedriskās kārtības noteikumi”.

Domes priekšsēdētājs A. Spridzāns

**Saistošo noteikumu Nr. 4**

**“Dobeles novada sabiedriskās kārtības noteikumi”**

**paskaidrojuma raksts**

|  |  |
| --- | --- |
| Sadaļas nosaukums | Sadaļas paskaidrojums |
| 1. Projekta nepieciešamības pamatojums | Likuma „Par pašvaldībām” 43. panta pirmās daļas 4. punkts noteic domes tiesības izdot saistošos noteikumus, paredzot administratīvo atbildību par sabiedriskās kārtības noteikumu pārkāpšanu. |
| 2. Īss projekta satura izklāsts |

|  |
| --- |
|  |

Saistošo noteikumu mērķis ir noteikt atbildību par saistošo noteikumu neievērošanu un amatpersonu kompetences robežas, ievērojot Administratīvās atbildības likuma prasības, kas stāsies spēkā 2020. gada 1. jūlijā. |
| 3.Informācija par plānoto projekta ietekmi uz pašvaldības budžetu | Nav attiecināms |
| 4.Informācija par plānoto projekta ietekmi uz uzņēmējdarbības vidi pašvaldības teritorijā | Nav attiecināms |
| 5.Informācija par administratīvajām procedūrām | Nav attiecināms |
| 1. Informācija par konsultācijām ar privātpersonām
 | Nav attiecināms |

Domes priekšsēdētājs A.Spridzāns